עוצבת חצי האש

הקמת החטיבה

שלד החטיבה היה גדוד 697. גדוד זה הוקם ב-1968 על ידי רפאל איתן, אז קצין חיל רגלים וצנחנים ראשי. היחידה שהוקמה נקראה גונדה 697 (ומאוחר יותר: גדוד 697) וחייליה היו חיילי מילואים, בעיקר בוגרי חטיבת הצנחנים וסיירת שקד. חיילי היחידה נשלחו לחווארה לקורס לוחמה נגד טנקים. אמצעי הלחימה של היחידה היו תותחים בקוטר 90 מ"מ מתוצרת בריטניה מימי מלחמת העולם השנייה, שהוסבו בצה"ל לנשק נ"ט מוצנח. לוחמי יחידה 697 נעו על גבי ג'יפים ובאופן רגלי. במלחמת יום הכיפורים הייתה היחידה חלק מכוח הסיור של אוגדה 143, אוגדת שרון, בפיקוד אמציה חן ("פצי"). במהלך המלחמה קיבלה גונדה 697 טילים נגד טנקים מדגם BGM-71 טאו (שכונו בצה"ל "עורב"). טילים אלה הגיעו מארצות הברית ונכנסו לשימוש במקום תותחי ה-90 מ"מ הלא מדויקים. חיילי גדוד 697 הפעילו את הטילים כנגד החיילים המצרים שהיו מוצבים במגדלי התצפית לאורך תעלת סואץ, שכונו בצה"ל "תנשמות" או "קופים". מפקד האוגדה, אריק שרון, שהגיע לצפות בירי על המצרים נתן לחיילי הגדוד בקבוק שמפניה בעקבות הפגיעות.
החטיבה המיוחדת הוקמה ב-1977 כאחד מלקחי מלחמת יום הכיפורים, ונועדה להוות כוח ייעודי ללחימת נ"ט בעל מגוון יכולות, לרבות אפשרות להפעלה מוסקת.
תג החטיבה עוצב על ידי חנוך כספי, מילואימניק מפלוגה ב' בגדוד 697 בחטיבה.

מלחמת לבנון

במלחמת לבנון פעלה החטיבה תחת פיקודו של עוזי בן יצחק. החטיבה כללה 3 גדודי נ"ט - גדוד 7008 בפיקוד גד נגבי, גדוד 697 בפיקוד עירי כהן, וגדוד 699 בפיקוד דודו אלתר. התכנון המקורי היה להצניח את אחד מגדודי החטיבה באזור כביש ביירות-דמשק לצורך מניעת נסיגת מחבלים מביירות, ומניעת הזרמת תגבורות מדמשק, לפרק זמן של כ־48 שעות שבו יחברו אל הגדוד כוחות צה"ל, אך תכנון זה לא יצא אל הפועל לבסוף. במהלך הקרבות ביצע גדוד 697 מארב כנגד חטיבת שריון סורית. הקרבות ארכו כיומיים, ובמהלכם השמיד הגדוד, באמצעות טילי נ"ט, ובסיוע טנקים וכוחות חי״ר, עשרות טנקים, רק״ם ושלושה מסוקי קרב מסוג גאזל. כמו כן גדוד 7008 מהחטיבה, השתתף דקות ספורות קודם הפסקת האש במארב לשריון סורי, והשמידו 11 טנקי T-72, כמו כן הושמדו עוד עשרות כלי רק"ם ו-4 מסוקי גאזל.

מלחמת לבנון השנייה

במלחמת לבנון השנייה השתתפה החטיבה בפיקוד אל"ם דני קס לוין, בקרבות שנערכו בתוך לבנון, תחת פיקוד עוצבת האש. החטיבה כללה 3 גדודי נ"ט - גדוד 7008 בפיקוד סא"ל דובב לוינסון, גדוד בפיקוד סא"ל אבי שוהם, וגדוד בפיקוד סא"ל מיכה קרסנטי, כמו כן כללה החטיבה גדוד הנדסה מובחר 8219 בפיקוד סא"ל זוהר חביב ויחידת "סנאי" בפיקודו של סא"ל אבירם אלעד. גדודי הנ"ט של החטיבה לחמו כגדודי חי"ר ותוגברו בצוותים של יחידת "סנאי" (גיל ותצפיות), ללא הציוד הייעודי שלהם, משגרי טילי טאו המורכבים על כלי רכב. במהלך הקרבות נהרגו 10 מחיילי החטיבה, תשעה מהם מירי טילי נ"ט לתוך מבנה בו שהו חיילי גדוד ההנדסה 8219 של החטיבה בכפר דבל (בתקרית בה נפצעו 29 חיילים נוספים), והרוג נוסף מגדוד נ"ט 7008 שנפגע מירי בקרב באזור כפר ראשף.

החטיבה בסוף העשור הראשון ובעשור השני של המאה ה-21

במהלך שנות קיומה עברה החטיבה שינויים משמעותיים. בתקופתו של אביב כוכבי כמפקד החטיבה ולאחר מכן כמפקד עוצבת האש, היא אורגנה בצוותים קטנים, כשפלוגה בחטיבה הייתה קטנה בהרבה מפלוגות מקבילות בחטיבות אחרות וכללה כ-50 לוחמים. החטיבה כוללת יחידות נ"ט ויחידות הנדסה, ומאגר הגיוס שלה מתבסס על יוצאי חטיבת הצנחנים (גדס"ר הצנחנים) הסדירה, ויוצאי יחידות מובחרות נוספות כגון יחידת מגלן. גדוד הסיור של החטיבה (גדס"ר), הגדוד כולל פלוגת סיור, שתי פלוגות חבלה, יחידת "סנאי' וצוותי תצפיות. החטיבה היא אחת מארבע חטיבות הצנחנים במילואים בצה"ל.
לאחר הקמת חטיבת עוז הוחלט כי גדוד המילואים של מגלן הכפוף לעוצבת חצי האש יועבר לחטיבת עוז, ואילו כוחות מילואים מיחידות רימון, אגוז ודובדבן יעברו לשרת תחת עוצבת חצי האש.

יחידת הניוד

ב-1988 הוקמה במסגרת החטיבה יחידת הניוד, יחידה המתמחה בנהיגה מבצעית. תפקידי היחידה הם ניוד מהיר של לוחמים באזורי לחימה תחת אש. בשנת 1996 היחידה עברה רפורמה ביוזמת מפקד החטיבה, טל רוסו שמינה למפקד היחידה את רותם שני, יוצא סיירת גבעתי, והפכה ליחידה מובילה בניוד ונהיגה מבצעית בצה"ל. היחידה זכתה בצל"ש אלוף ממפקד פיקוד המרכז יצחק איתן בשנת 2002 על פעולתה במבצע חומת מגן. במלחמת לבנון השנייה סייעה בפינוי פצועים והרוגים משטחי הלחימה, הובלת לוחמים וגורמי מודיעין ופתיחת צירי לוגיסטיקה, על פועלה זכתה בצל"ש הרמטכ"ל. היחידה לקחה חלק גם במבצע עופרת יצוקה ובמבצע צוק איתן.